[{"text_idx": "#000001", "text": "Regis bona humoro inter la c\u0302irkau\u0306 100 vizitantoj de la Somerfesto sur la Esperantoplaco, el kiuj 20 parolis la lingvon Esperanto. La atentokaptaj kantoj de la rege-kantisto el la c\u0302irkau\u0306o de Kolonjo temis pri la g\u0302ojo de lingvolernado, pri la pozitiva forto de la toleremo, pri liaj Esperanto-amikoj en la tuta mondo, sed ankau\u0306 pri la dang\u0302eroj de la atomenergio kaj pri nia respondeco pri la bestoj sur nia tero. En la kantoj de Jonny M la mondlingvoj Esperanto kaj muziko sur la Esperantoplaco unuigis iliajn pozitivajn energiojn."}, {"text_idx": "#000002", "text": "Malfermig\u0302is la festo per la melodio de Eu\u0306ropa himno, ludita de la muzikanto Hartmut Mittag, kies muzikon oni alitempe povas au\u0306skulti en \u201cHauptmann von Ko\u0308penick\u201d (\u201cKapitano de Ko\u0308penick\u201d) au\u0306 en la Spree-tunelo en Friedrichshagen."}, {"text_idx": "#000003", "text": "La saluto \u201eBonvenon sur la Esperantoplaco\u201c eksonis poste en kelkaj lingvoj, inter aliaj en la itala kaj araba. Rolf Kemnitzer salutis la festpartoprenantojn nome de la Interkultura Teatra Centro Berlino (ITZ) kaj indikis pri la engag\u0302ita teatra laboro de siaj gekolegoj, antau\u0306 c\u0302io kun infanoj kaj junuloj c\u0302e la Esperantoplaco. Christian Schaaf deziris belan feston al c\u0302iuj nome de A-Z Hilfen Berlin (A g\u0302is Z Helpoj Berlino \u2013 A-Z), kiu en la kvartalo faras respondecplenan laboron por junaj homoj, eksuferantaj mizeron. Kaj la prezidanto de Esperanto-Ligo Berlino (ELB) Ronald Schindler en sia salutparolo klarigis la simbolan forton de la 25-jarag\u0302a Zamenhof-kverko."}, {"text_idx": "#000004", "text": "La infanoj de la Lo\u0308wenzahn-bazlernejo (Leontoda bazlernejo) kaj de ITZ ricevis multe da aplau\u0306do por iliaj dancoj kaj kantoj. Infanoj je ilia mondtago dum nia festo havis la eblecon, sin s\u0302minki c\u0302e la stando de ITZ, sperti sensludojn kaj arang\u0302i gajajn pinglobutonojn c\u0302e A-Z, s\u0302veligi verdajn aerbalonojn c\u0302e la Esperanto-stando, agadi c\u0302e la okupangulo de AG Urban (Laborgrupo Urban) kaj fari spertojn per la s\u0302arg\u0302ciklo c\u0302e la projekto \u201ePrioritato por Infanoj\u201c, kiu unuafoje c\u0302eestis en nia somerfesto."}, {"text_idx": "#000006", "text": "Jam unu semajnon antau\u0306 la festo gekunlaborantoj de A-Z, de ITZ kaj de Quartiersmanagement (Kvartala Manag\u0302ado \u2013 QM) kune kun Esperanto-amikoj sub la faksperta gvido de la projekto \u201cEmpowerment fu\u0308r Umweltbewusstsein\u201d (\u201cRespondecigo por media konscienco\u201d \u2013 EfU) g\u0302ardene prilaboris la verdajn areojn sur la placo. La montrokesto estis purigita fare de la QM kaj la memortabulo antau\u0306 la Zamenhof-kverko fare de ELB. Komune c\u0302iam denove ni kontrau\u0306agadis la minacon de mizerig\u0302o de la placo. Ankau\u0306 dej\u0302orantoj de la Oficejo por Verdaj Areoj agadis antau\u0306 la festo sur la placo kaj sinjoro Sodeikat partoprenis kiel gasto."}, {"text_idx": "#000007", "text": "Do, la Esperantoplaco en la 20-a de septembro estis vere denove spertebla kiel malgranda verda oazo, kaj la partoprenantoj de la planto- kaj fleg-evento de EfU g\u0302ardene agadis g\u0302ojplene."}, {"text_idx": "#000008", "text": "La muzikgrupo QUERBEET (KLEZMER & MEHR) \u2013 \u201eMiksaj\u0302o (Klezmer kaj pli) kaj la akordeonludisto Alexander Danko, jam tradiciaj elpas\u0302antoj, akompanis la festerojn per humorplena muziko. Sidante c\u0302e tabloj, disponitaj de la paroh\u0302a komunumo Sankta Rikardo, eblis observi la festajn okazaj\u0302ojn kun kafo kaj kuko au\u0306 nealkohola mikstrinkaj\u0302o. Por la kulinara g\u0302uado zorgis A-Z."}, {"text_idx": "#000009", "text": "Sub la Zamenhof-kverko oni kantis kaj parolis klartekston. La gvidantoj tra la programo Rolf Kemnitzer kaj Fritz Wollenberg mem faris tion au\u0306 instigis gastojn fari g\u0302in. Oni amas c\u0302e la Esperantoplaco la amason da verdo kaj la proksiman belan ludplacon, sur kiu dum la festo infanoj kaj junuloj komune kun gekolegoj de AWO-Junularklubo \u201eDie Scheune\u201c (La fojnejo) okupig\u0302is pri ludado per pilko. Unu problemo por ITZ kaj la infanoj c\u0302iam denove estas la vendistoj de drogoj antau\u0306 la dompordo. En la teatra salono de ITZ teatraj infanoj mondpremiere montris al interesitaj vizitantoj sian filmon \u201eLa domo c\u0302e la Esperantoplaco\u201c kun sia rigardo al la kvartalo."}, {"text_idx": "#000010", "text": "Opiniojn kaj dezirojn pri la placo kolektis ankau\u0306 la QM c\u0302e sia stando."}, {"text_idx": "#000011", "text": "Kion deziras homoj? Pri substrukturo: Glaciaj\u0302a stando/movebla kafejo, ludeblecoj (ekzemple tablotenisa plato), pli da rubujoj, novaj benkoj (sideblecoj), bestoj, tablopiedpilkludilo, Subc\u0302ielaj sportinstalaj\u0302oj, pli da festoj."}, {"text_idx": "#000012", "text": "Pri arang\u0302ado: pli da plantoj, ekz. razeno, c\u0302ina saliko, sovag\u0302aj floroj, orang\u0302aj floroj, sunfloroj, malpli da rubaj\u0302o, regula flegado, piedira pado tra la bedoj, plukonstruado de la Birdmonda Urbo, floroj kaj arbustoj rezistemaj kontrau\u0306 hunda urino, arbustoj kiel barilo, por ke hundoj ne venu sur la areoj (ekz. berberisoj), verde pavimi la stelon."}, {"text_idx": "#000013", "text": "Sur la scenejo (stelmozaiko) ankau\u0306 parolis la prezidanto de Germana Esperanto-Asocio Ulrich Brandenburg. Li akcentis, ke c\u0302i tie, kie renkontig\u0302as multaj naciecoj, memkompreneble la Esperanto-parolantoj devas kunesti. El la intervjuo de Rolf Kemnitzer kun Fritz Wollenberg la vizitantoj sciig\u0302is pri io el la kulturo kaj historio de la lingvo Esperanto kaj de g\u0302ia lingvokomunumo. Motivo estis la apero de la Jubilea Libro de Esperanto-Asocio Berlino-Brandenburgio. Eblis trafoliumi g\u0302in c\u0302e la Esperanto-stando."}, {"text_idx": "#000014", "text": "Per sukcesa interagado de la diversaj unuig\u0302oj, projektoj kaj institucioj, al kiuj ankau\u0306 apartenis \u201cAuxilium-Klientenverwaltung\u201d (Auxilium-administrado de klientoj), la c\u0302i-jara somerfesto, subtenita per financaj rimedoj el la agadfonduso de Kvartala Manag\u0302ado Richardplaco Sudo kadre de la programo \u201cSociala Urbo\u201d, ebligis multajn kreivajn renkontig\u0302ojn kaj interparoladojn."}, {"text_idx": "#000015", "text": "Fritz Wollenberg (teksto kaj fotoj)"}, {"text_idx": "#000017", "text": "Leave a Reply Cancel reply"}, {"text_idx": "#000018", "text": "Your email address will not be published. Required fields are marked *"}, {"text_idx": "#000019", "text": "Save my name, email, and website in this browser for the next time I comment."}]